钦定古今图书集成/明伦汇编/人事典/第056卷 > 风俗通 > 《正失篇序》
## 钦定古今图书集成/明伦汇编/人事典/第056卷 > 风俗通 > 《正失篇序》

孔子曰：“众善焉，必察之；众恶焉必察之。”孟轲云：“尧舜
不胜其美，桀纣不胜其恶。”传言失指，图景失形，众口
铄金，积毁消骨，久矣。其患之也。是故乐正后夔有一
足之论，晋师己亥渡河，有三豕之文，非夫大圣至明，
孰能原析之乎？《论语》：名不正则言不顺。《易》称“失之毫
釐，差以千里。”故纠其谬，曰正失也。

《南齐书张融传》：融与吏部尚书何戢善，往诣戢，误通
尚书刘澄。融下车入门，乃曰：“非是。”至户外，望澄，又曰：
“非是。”既造席，视澄曰：“都自非是。”乃去。其为异如此。
《伽蓝记》：萧衍子西丰侯萧正德归降时，元义欲为设
茗，先问卿于水厄多少，正德不晓义意，答曰：“下官虽
生于水乡，而立身以来，未遭阳侯之难。”元义与举坐
之客大笑焉。

《册府元龟》：“崔敬嗣好摴蒱饮酒，则天初，为房州刺史，
中宗为庐陵王安置。在州官吏多无礼，敬嗣独申礼
敬，又供给丰赡，中宗常德之。及登位，有益州长史崔
敬嗣，既同姓名，每进拟官，皆御笔超拜之者数四。后
引与语，知误访敬嗣已卒，乃遣中书令韦安石授其
子官。”

《冷斋夜话》：“僧伽龙朔中游江淮间，其迹甚异。有问之
曰：‘汝何姓’？答曰：‘姓何’。又问：‘何国人？答曰：‘何国人’。唐李
邕作碑，不晓其言，乃书传曰：‘大师姓何，何国人’？此正
所谓对痴人说梦耳。李邕遂以梦为真，真痴绝也。僧
赞宁以其传编入《僧史》，又从而解之曰：‘其言姓何，亦
犹康会本康居国人，便死为康僧会’’。”详何国，在碎叶
东北，乃碎叶国附庸耳。此又梦中说梦，可掩卷一笑。
《大唐新语》：苏良嗣为荆州长史，荆州旧有河东寺，后
梁萧察为其兄河东王所造。良嗣见而惊曰：“此在江
汉之间，与河东有何关涉？”遂奏改之。良嗣寡学，深为
人所笑。

《琅嬛记》：张九龄知萧炅不学，故相调谑。一日送芋书
称蹲鸱，萧答云：“损芋拜嘉，惟蹲鸱未至耳。然仆家多
怪，亦不愿见此恶鸟也。”九龄以书示客，满坐大笑。
《缃素杂记》：王元宝富而无学识，尝会宾客，明日亲友
谓之曰：昨日必多佳论。元宝曰：“但费锦缠头耳。”良可
嗤笑。

《唐国史补》：郄昂与韦陟友善，因话国朝宰相，陟曰：“谁
最无德？”昂误对曰：“韦安石也。”已而惊走出，逢吉温于
街中。温问何此仓皇，答曰：“适与韦尚书话国朝宰相
最无德者，本欲言吉顼，误云韦安石。”既而又失言，复
鞭马而走，抵房相之第，琯执手慰问之，复以房融为
对。昂有时称，忽一日触犯三人，举朝嗟叹，惟韦陟遂
与之绝。

《因话录》有书生读经书甚精熟，不知近代事，因说骆
宾王，遂云：“某识其孙李少府者兄弟太多”，意谓骆宾
是诸王封号也。今人往往说旧云准皇太子教，不知
皇太子合称“敕”，今称“教”，乃王公也。下此皆不知根本
之误。

《纪闻》：唐临济令李回妻张氏，其父为庐州长史，告老

辱全节令赵子馀不知其故，私自门窥之，见一老父
诟骂不已。而县下常有狐魅，以张为狐焉。乃密召吏
人执而鞭之。张亦未悟，骂仍恣肆击之，困极，方问何
人，辄此诟骂，乃自言：“吾李回妻父也。回贱吾女，来怒
回耳。”全节令方知其误，寘之馆，给医药焉。张之僮夜
亡，至临济告回。回大怒，遣人吏数百将袭全节而击
令。令惧，闭门守之。回遂至郡诉之太守，召令责之，恕
其误也，使出钱二十万遗张长史以和之。回乃迎至
县，张喜回之报复，卒不言其薄，女遂归。

《干𦠆子》：唐贞元中，萧俛新及第。时国医王彦伯住太
平里，与给事郑云逵比舍住，忽患寒热，早诣彦伯求
诊候，误入云逵第。会门人他适，云逵立于中门，俛前
趋曰：“某前及第，有期集之役，忽患。”具说其状。逵命仆
人延坐，为诊其臂曰：“据脉候是心家热风。云逵姓郑，
若觅国医王彦伯，东邻是也。”俛赧然而去。

唐尚书裴胄镇江陵，常与《苑论》有旧。论及第后，更不
相见，但书扎通问而已。论弟方应举，过江陵，行谒
地主之礼，客因见。名曰：“秀才之名，虽字不同，且难
于《尚书》前为礼，如何会？”怀中有论旧名纸，便谓客
将曰：“某自别有名。”客将见日晚仓惶，遽将名入。胄喜
曰：“苑大来矣”，屈入《半庭胄》见貌异，及坐，揖曰：“足下
第几？”对曰：“第四胄曰与苑大远近？”曰：“家兄。”又问
曰：“足下正名何？”对曰：“名论。”又曰：“贤弟改名乎？”曰：“家
兄也。名论公庭。”将吏于是皆笑。及引坐。乃陈本名名。
既逡巡于使院，俄而远近悉知，
摭言郑薰侍郎主文，误谓颜标乃鲁公之后。时徐方
未宁，意在激劝忠烈，即以标为状元。谢日问及庙院，
标曰：“寒畯未尝有也。”始知误取。或嘲曰：“主司头脑太
冬烘，错认颜标作鲁公。”

《因话录》：京兆尹庞严，及第后，从事寿春，有江淮举人
姓严，见《登科记》，误以严为姓，遂赁舟丐食就谒。时郡
中止有一判官，亦更不问其氏，便诣门投刺，称从侄
庞之族人甚少，览刺极喜，延纳殷勤，便留款曲，兼命
对举匕著。久之，语及族人，都非庞氏之事，严方讶之，
因问：“郎君何姓？”曰：“某姓严。”严抚掌大笑曰：“君误矣，严
是我名，预君何事？”揖之令去。其人尚拜谢称“叔父”，从
容而退。

卢尚书弘宣与姨弟卢衢州简辞同在京。一日，衢州
早出，尚书问：有何除改？答曰：“无大除改，惟皮遐叔除
蜀中刺史。”尚书不知皮是遐叔姓，谓是宗人，低头久
之曰：“我弥当家，没处得卢皮遐来。”衢州为辨之，皆大
笑。

《大唐新语》：张由古有吏才而无学术，累历台省，尝于
众中叹班固大才，文章不入《文选》。或谓之曰：“《两都赋》
《燕山铭》《典引》等并入《文选》，何为言无？”由古曰：“此并班
孟坚文章，何关班固事。”闻者掩口而笑。又谓同官曰：
“昨买得《王僧孺集》，大有道理。”杜文范知其误，应声曰：
“文范亦买得《张佛袍集》，胜于僧襦远矣。”由古竟不知
觉，仕进者可不勉欤！

益州每岁进柑子，皆以纸裹之。他时长吏嫌纸不敬，
代以细布。既而恐柑子为布所损，每怀忧惧。俄有御
史甘子布使于蜀，驿使驰白长吏：“有御史《甘子布》至。”
长吏以为推布裹柑子事，惧曰：“果为所推。”及子布到
驿，长吏但序以布裹柑子为敬。子布初不之知，久而
方悟。闻者莫不大笑。

《玉泉子》：举人李文彬，受知于舍人纥干洎。有同时京
兆府司录贺兰洎卒，彬因谒紫微，问“今日有何新事”，
对曰：“适过府，闻纥干洎卒。”洎曰：“莫错否？”彬曰：“不错。”洎
曰：“君文似共鬼语也。”拂衣而入，彬乃悟。盖俱重姓，又
同名而误对也。

《尚书故实》，有黄金生者，擢进士第。人问与颇同房否，
对曰：“别洞。黄本溪洞豪姓，生故以此对。”人虽咍之，亦
赏其真实也。

《泊宅编》：天禧年，殿前放状元王整以下及第。是时衢、
睦二州各有一王言待唱，初唤王言赐进士及第，乃
衢人。久之，又唤一王言，上问其乡贯，知前赐第者合
是睦州，而衢州者只合得进士出身。及再唤二人审
问，衢人奏“恳念臣已谢圣恩，遂只赐睦州者同出身
而已。”明日，忽有旨，赐睦州王言进士及第。自后殿前
唱名，必传呼“某人某州”，以防差误。

《湘山野录》：李建勋罢相江南，出镇豫章，一日与宾僚
游东山，各事宽履轻衫，携酒肴，引步于渔溪樵坞之
间，遇佳处则饮。忽平田间一茅舍，有儿童诵书声，相
君携策就之，乃一老叟，教数村童，叟惊悚，离席改容
趋谢而翔，雅有体，气调潇洒，丞相爱之，遂觞于其庐，
置之客右，叟亦不敢辄谈。李以晚渴，连食数梨，宾僚
有曰：此不宜多食，号为五脏刀斧。叟窃笑。丞相曰：“先
生哂之，必有异闻。”叟谢曰：“小子愚贱，偶失容于钧重，
然实无所闻。”李坚质之，仍胁以巨觥，曰：“无说则沃之。”
叟不得已，问说者，曰：“敢问刀斧之说有稽乎？”曰：“举世尽云，必有其稽。”叟曰：“见《鹖冠子》所谓‘五脏刀斧者，非
所食之梨，乃离别之离尔’。”盖言人之别离，戕伐胸怀，
甚若刀斧。遂就架取一小策，振拂以呈丞相，乃鹖冠
子也。检之如其说，李特加重。

《梦溪笔谈》：李献臣好为雅言，曾知郑州。时孙次公为
陕漕罢赴阙，先遣一使臣入京，所遣乃献臣故吏，到
郑庭参，献臣甚喜，欲令左右延饭，乃问之曰：“餐来未？”
使臣误意餐者谓次公也，遽对曰：“离长安日，都运待
制已治装。”献臣曰：“‘不问孙待制，官人餐来未’？其人惭
沮而言曰：‘不敢仰昧，为三司军将日，曾吃却十三’。”盖
鄙语谓遭杖为餐。献臣掩口曰：“官人误也。”问曾与未
曾餐饭，欲奉留一食耳。

石曼卿为集贤校理，微行娼馆，为不逞者所窘。曼卿
醉，与之校，为街司所录。曼卿诡怪不羁，谓主者曰：“只
乞就本厢科决，欲诘旦归馆供职。”厢帅不谕，其谑曰：
“此必三馆吏人也。”杖而遣之。

《明道杂志》：韩少师持国，每酒后好讴柳三变一曲，其
一句云：“多情到了多病。”有老婢每听之，辄云：“大官体
中每与人别，我天将风雨，辄体中不佳，而贵人多情
致病耶？”又有一官人，谈语好文，尝谒一班行，临退揖
而前曰：“未敢款谈，旦夕专候宇下。”班行作色曰：“何如
趁取今日晴煖说了。”而此官人了不解。

《续明道杂志》：蕲州一日有赦书至，乃绍圣五年五月
朔受传国宝赦也。郡官未知赦，因请问太守，其守妄
人也。曰：此赦以近修大庆殿成耳。乃是赦文中有一
句云：“告成大庆记。”唐人有得友人书云“改年多感”，即
宣传云近改多感元年，正类此事。

《老学庵笔记》：绍圣、元符之间，有马从一者，监南京排
岸司。适漕使至，随众迎谒。漕一见怒甚，即叱之曰：“闻
汝不职，正欲按汝，何以不亟去，尚敢来见我耶？”从一
惶恐，自陈湖湘人，迎亲窃禄，求哀不已。漕察其语，乃
南音也。乃稍霁威云：“湖南亦有司马氏乎？”从一答曰：
“某姓马，监排岸司耳。”漕乃微笑曰：“然则勉力职事可”
也。初盖误认为温公族人，故欲害之。自是从一刺谒，
但称“监南京排岸”而已。传者皆以为笑。

《可谈》：滕宗闵知楚州，有监司过境，本州送酒食书，有
“臣名。”既上闻，既鞫狱，乃书吏误用贺月旦表，无他意，
滕坐送吏部监当。盖知州细御字，多欲谨书，吏每患
难写，乘暇用纸写前后御，谓之空头表笺，用之故已
不虔。向宗传为兴国军判官，托士人作书与漕使，小
简用“金石清光”、“俞允”等字。漕使举行取勘，宛转自解，
仅免。士人于书尺多，不识体要，往往误人。宜谨用自
不能识者，不若不发书

《梦溪笔谈》：尝有人自负才名，后为进士状首，扬历贵
近，曾谪官知海州。有笔工善画水，召使画，便听掩障，
自为之记，自书于壁间。后人以其时名，至今严护之。
其间叙画水之因曰：“设于厅事，以代反坫。”人莫不怪
之。余窃意其心，以谓邦君屏塞门，管氏亦屏塞门。邦
君为两君之好，有反坫，管氏亦有反坫，其文相属，故
缪以“屏”为“反坫”耳。

库藏中物物数足而名差互者，帐籍中谓之“色缴。”尝
有一从官知审官西院，引见一武人，于格合迁官，其
人自陈年六十，无材力，乞致仕，叙致谦厚，甚有可观。
主判攘手曰：“某年七十二，尚能拳驱数人，此辕门也，
方六十岁，岂得遽自引退？”京师人谓之“色缴。”

《挥麈三录》：“李泰发之迁责海外也，欲寓书秦丞相，以
祈内徙，而无人可遣，门人王彦恭趯罢雷守，闲居全
州。泰发乃作秦书，托王为寻端，便王邻之居。有李将
领者，坐岳侯事编置于郡，与闾里通情，趯令其子司
法者，从李将就雇一隶，遣往会稽，授书于泰发家。既
至越，泰发子弟不敢以人入都，乃就令此介自往相”
府投之。既达于秦，忽令问：“李参政今在何所？”远人仓
猝遽对云：“李参政见在全州，与王知府邻居。”盖误以
李将为泰发也。且云：“有王法司与李参政亲以书付
我令来。”盖错愕之际，又称司法为法司也。秦怒，于是
送大理寺根勘，行下全州体究李光擅离贬所，如何
辄敢存留在本州？且追王趯并王法司赴狱。而全州
适有法司人吏姓王者，亦与彦恭舍甚迩，俱就逮。后
体究得“泰发初未尝离昌化，但诬彦恭以前任过愆，
除名勒停，编管辰州。”王法司者懵然不知，亦勒认赃
罪杖脊。当时闻者无不笑而怜之。

《二老堂诗话》：绍兴十年六月一日甲辰，左光禄大夫、
守尚书右仆射、同中书门下平章事、兼枢密使、监修
国史秦桧札子奏。“‘‘‘臣闻德无常师，主善为师；善无常
主，协于克一’。此伊尹相汤，咸有一德’之言也。臣昨见
金国挞懒有讲和割地之义，故赞陛下取河南故疆。
既而兀术戕其叔挞懒，和议已变，故赞陛下定吊民
伐罪之计。今兀术变，和议果矣。臣请为陛下先至江
上，谕诸路帅同力招讨，陛下相次劳军，如汉高祖以
马上定天下，不宁厥居，为社稷宗庙决策于今日。臣
言如不可行，即乞罢免，以明孔圣陈力就列、不能者止’之义。臣无任恳切之至。”有旨依奏。右张嵲代作。嵲
元任司勋员外郎，五月，除起居舍人，八月，除中书舍
人。当时朝士大书法慧寺门云：“商汤为太甲，孔圣作
周任。”盖误以伊尹告太甲为相汤，而《论语》载孔子道
周任之言，今直以为孔圣也。

《墨庄漫录》：世传宗室中昔有昏谬，俗呼为泼撒太尉。
一日坐宫门，见钉校者，亟呼之，命仆取弊履，令工以
革护其首。工笑曰：“非我技也。”公乃悟曰：“我谬也，误呼
汝矣。”适欲唤锢漏。〈俗呼骨路〉者耳。闻者大笑之。
《老学庵笔记》：姓但者，音若檀。近岁有岭南监司曰但
中庸是也。一日，朝士同观报状，见岭南郡守以不法
被劾，朝旨令但中庸根勘。有一人辄叹曰：“此郡守必
是权贵所主。”问“何以知之？”曰：“若是孤寒，必须痛治，此
乃令但中庸根勘，即是有力可知。”同坐者无不掩口，
其人悻然作色曰：“拙直宜为诸公所笑。”竟不悟而去。
《癸辛杂识》：浙之东言语，黄、王不辨，自昔而然。王克仁
居越，荣邸近属也，所居尝独毁于火，于是乡人呼为
“王火烧。”同时有黄瑰者，亦越人，尝为评事，忽遭台评，
云其积恶以遭天谴，至于独焚其家，乡人有“黄火烧”
之号，盖误以王为黄耳。邸报既行，而评事之邻有李
应麟者，为维扬幕，一见大惊，知有被火之事，亟告假
而归。制使李应山怜之，馈以官楮二万。及归，则家无
患，乃知为误耳。盖黄无辜而受王之祸，而李无望而
得二万之获，殊可笑。

《悦生随抄》田景咸在邢州日，供奉官王班者奉使至
郡，景咸劝班酒曰：“王班请满饮。”典客遽白：“此使者姓
名也。”景咸始悟曰：“何不素教我，我谓王班是官尔。”闻
者皆笑之。

贤奕，正统丙辰状元。周旋，温州永嘉人。初，阁老预定
第一甲三人，候读卷，因问同在内诸公云：“周旋仪貌
何如？”或以丰美对。阁老喜，及传胪，不类所闻。盖丰美
者，严州周瑄，听之不真而误对耳。

《因话录》：人道尚右，以右为尊。礼先宾客，故西让客，主
人在东，盖自卑也。今之人或以东让客，非理也。盖缘
在所在地主在东，俗有东行南头之戏，此乃贵其为
一方一境之主也。《记》曰：“天子无客礼，莫敢为主焉。故
君适其臣，升自阼阶，不敢有其室也。”注云：“明享君。”非
也。今之方镇刺史入本部，于令长以下，礼绝宾主，犹
近君臣。至于藩镇，经管内支郡，则俱是占南面诸侯，
但以使职监临，如台省之官。至外地既通䜩享，则异
君臣，而用古天子升阼阶之仪。昧于《礼经》，遂同僭拟，
是不讲贯所致。又小人姑息，讹谬相承，亦可笑且叹
也。

《酉阳杂俎》：小戏中，于奕局一枰各布五子角迟速，名
“蹙融。”予因读坐右方，谓之蹙戎。又尝览王充《论衡》，言
秦穆为缪。及往往见士流遇人促装，必谓之曰：“车马
有行色。”直台直省者云“寓直”，实为可笑。乃录宾语甚
误者，著之于此。

《后山谈丛》：“予为汝阴学官，学者多言：万寿之西，颍水
之上有林号税子步。步之西有异木，人莫能名，相传
数百岁荣落不时。旧有碑云：‘粉黛涂容，金预之树’。余
过之，往观焉，木身才十数年尔。是时岁暮，群木皆落，
从者以为枯也。木下有刹石，石有象，文有铭云：‘曹公
有悟，怖心未已。敬造浮图，式崇妙理，文词阐相，粉黛’”
涂容。金刹一树，永出烦笼。开元十六年，岁在执徐，首
旬五日建地。故《佛氏道场石》，乃《刹下铭》也。“粉黛涂容”，
谓建像也。“金刹一树”，谓建刹也。读者寡陋，传者喜为
缘饰，苟无此石，亦足惑世也。

《琅嬛记》：吴郡有婚姻墩，昔有女子送葬，道逢书生于
此，各以目相挑，后成婚姻，故以为名。后世误以“婚姻”
为“分金”，且以为管鲍事，更谬。

《易经》。